**Sarı Görnək**

**Yehya Şehyda**

يحيی شيدا، 1303 گونش ايلی اورديبهشت آيی نين ايگيرمی سينده ، تبريز شهرينده، بير ضيالی عايله ده دونيايا گؤز آچميشدی. اوستاد شيدا، سانباللی عؤمرونون 70 ايلينی آذربايجان خالقينين ميللی وارليغی اوغروندا صرف ائتميشدير. گؤرکملی ادبيات خادمی و دگرلی شاعير، اوستاد يحيی شيدا، 2011- جی ايل اوکتيابر آيی نين ايگيرمی سينده 87 ياشيندا، تبريز شهرينده وفات اٸتميشدير.

**يحيی شيدا  (1390- 1303)**

**آی ساری کؤینک!**

آی خسته قوش آواره گزیرسن بو دیاری،  
زنداندی قفسدی چمنی باغی باهاری.  
  
گؤزله اؤزوی اووچی دیر هریانی بو یوردون،  
قوزغون کیمی دوردگوزلو گزیرکؤرپه شکاری.  
  
فرصت دالیسیجا گزیری، ال یئری تاپسا  
ویران قویاجاق یوردونو آی کؤینگی ساری.  
  
تیک اؤز یووانی قویما سنه ال تاپا اووچی  
سن بو یووانین صاحبی سن، قان یئنه باری!  
  
جهد ایله کی جان قورتاراسان اووچی الیندن  
دوشسن تورا فریاد ائله مه، چک بو فشاری.  
  
گولشنده کی یوخ ذوق و صفا آی ساری کوینک،  
قاچ، قاچ بو یئرین زهریلی دیر داری نداری!  
  
دیلله نسن اگر اووچی ائدر قانینا قلتان،  
اوچسان آ یازیق تیر جفا قلبینی یاری.  
  
مین فیرتینا قالخیب دؤیه جک باشینا طوفان،  
هر کیمده اولا داغ کیمی دونیادا وقاری.  
  
گلسه باشیوا درد و بلا داغ کیمی دور باخ،  
آیدیندی بو سؤز توستو گئد ر گویچگه ساری!  
  
ایستر سنی صیاد اؤزونه رام ائده ، اما  
ایغودو، گوره ر آج تویوغ البته کی داری.  
  
بو یاخشی مثل دیر کی بیزم ائلده دئمیشلر:  
بیر باخ آشاغی، باخما اؤزوندن ده یوخاری!  
  
غم -غصه کیچیک قلبینی گر دؤیسه ، سیخیلما  
بو گوند ه کئچر، آخیری غملر ده قوتاری.  
  
اوندا کی چیخار گون، یاییلار عالمه بیردن  
اوندا کی قارا دان یئری، صبح اولجاق آغاری.  
  
داغی داشی آسوده خیالیله گزه رسن  
گولشنده نه شاختا گؤره سن، داغدا نه قاری.  
  
ظولمون ائوی ویران اولو، ظالیم دوشر الدن  
قان دورماز اگر کسه پیچاق، قیرسا داماری.  
  
بختین قاپیسی ایندی قیفیللانسا، داریخما  
هر بیر قیفیلین واردی طبیعتده آچاری!  
  
اوز جانیویلن اويناما بو عرصه ده شیدا  
لیلاج دغلبازیله قیزدیرما قوماریآ